open-index/open-wikipedia-markdown huggingface dataset:
ؤروڭواي

**أوروݣواي**، رسميا **لجمهورية الشرقية د لأوروݣواي** (بالصبليونية: **República Oriental del Uruguay**) هي بلاد جات ف لجنوب الشرقي د أمريكا لجنوبية. تاتحدّها من لغرب لارجونتين، من الشمال و الشرق لبريزيل، و من لجنوب لمحيط لأطلسي. تيسكنو ف أوروݣواي تقريبا 3.5 مليون د الناس، كتر من النص ديالهم (1.8 مليون) ساكنين ف لعاصمة مونطيڤيديو و النواحي ديالها. من جيهة لمساحة، أوروݣواي هي تاني أصغر بلاد ف أمريكا لجنوبية، من مورا سورينام.

لقبايل اللوالا اللي سكنو لبلاصة اللي فيها أوروݣواي سميتهم "شاروا"، وسكنو تمّا 4000 عام. ف 1680 دخلو لبرتغاليين للمنطقة، و دارو فيها مستعمرة ديالهم. ما بين 1811 و 1828، كانت حرب ما بين صبانيا و لبرتغال و لارجونتين و لبريزيل، خرجات من النتائج ديالها التأسيس ديال لجمهورية د لأوروݣواي ف 1828.

اللغة الرسمية د لأوروݣواي هي الصبليونية، و لفلوس اللي كاتخدّم فيها هي لپيزو ديال أوروݣواي. لبلاد معروفة ب لحرية اللي فيها، بحال دابا يمكن تزرع وتبيع فيها لمخدر د لماريخوانا من 2013. لأوروݣواي عضو مؤسس د لأمم لمتحدة، لمنضمة د لبلدان لميريكيانية، ميركوسور، و لحركة د عدم لإنحياز.

## مصادر


تصنيف:بلدان د أمريكا الجنوبية
تصنيف:مقالات فيها مصدر و علاين 3000 بايت
تصنيف:تأسيسات د عوام 1820 ف أمريكا الجنوبية
أوسرد

**أوسرد** جماعة ترابية قروية كاينة ف إقليم أوسرد، جهة دّاخلة واد دّهاب، ساكنين فيها 424 واحد، على حسب لإحصاء لعام 2014.

## تعليم
* نسبة لأمية (نّاس لّي ما كايعرفوش يقراو ولا يكتبو): 34,6%
* نسبة سّكان لّي قاريين فوق الليسي (ليسي و جامعة): 10,6%

## إقتصاد
* نسبة نّاس نّشيطين (لّي يقدرو يخدمو): 82,8%
* نسبة لبطالة (نّاس لّي ما خدامينش و تايقلبو على خدمة): 5,8%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 25,4%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو): 52,8%

## مصادر

تصنيف:جهة الداخلة وادي الذهب
تصنيف:جماعة قروية ف إقليم أوسرد
تصنيف:بلايص مسكونين ف إقليم أوسرد
أوسطرالوپيتيك

[يسار|تصغير|[قلقولة د أوسطرالوپيتيك من نّوع أفريكانوس Africanus]]
**لأوسطرالوپيتيك** (سّميتو لعلمية **Australopithecus**، ب معنى "لقرد لجنوبي") هو واحد لݣنس د لقرودا لفوقانيين لّي عاشو بين هادي 2 و 4 د لملاين د سّنين ف لمناطق لبركانية لّي معروفة ب شّقة لكبيرة د ريفت لّي شادة من لكديات د إتيوبيا تّال جنوب إفريقيا و من جيهت لغرب عاشو حتا ف لمناطق ديال تّشاد و لكونݣو و ناميبيا. كان ب لأساس نباتي (ميخالي ما كايعرفش لفلاحة) و يمكن كان قاريت (Omnivore) و كان كايقدر يصاوب شي دوزان بساط باش يقطع ما ياكل.

## تاريخ لكتيشافات
أول أوسطرالوپيتيك تلقا كان ف 1924 ف جنوب إفريقيا و لّي كان حفر عليه هو لعالم لأوسطرالي رايموند دارت. من داك تّاريخ قدرو لعولاما و لباحتين يجبدو بزاف ديال لحفريات. أشهر حفرية كانت هيا لوسي لّي تلقات ف إتيوپيا ف لبيعتة د لعالم لفرانصاوي إيڤ كوپينس ولّي تسمات ب هاد سّمية حيت فاش كانو خدامين ف لموقع كانو طالقين دّيسك د لبيتلز Lucy in the sky ف لّحضة فاش جبدوها.

## نّواع ديالو
كاينين 8 د نّواع د لأوسطرالوپيتيك لّي تكتاشفو:

* أفارينسيس Afarensis
* أفريكانوس Africanus
* أنامينسيس Anamensis
* بحر لغزالي Bahrelghazali
* ديرميدا Deyiremeda
* ݣارهي Garhi
* پروميتيوس Prometheus
* سيديبا Sediba

## تّاقيدة ديالو

* لوسع د لقلقولة: بين 385 و 550 سم مكعب
* طّول: من ميترو ل ميترو و نص
* لوزن: بين 29 و 50 كيلو

## مصادر


تصنيف:قرودا فوقانيين
أوناين

**أوناين** جماعة ترابية قروية كاينة في إقليم تارودانت، جهة سوس ماسة، ساكنين فيها 7850 نسمة، على حسب الإحصاء العام 2014.
## إحصائيات
* نسبة الأمية: 53%
* نسبة السكان اللي قاريين فوق الليسي (ليسي و جامعة): 2,2%
* نسبة الناس النشيطين (اللي يقدرو يخدمو): 38,2%
* نسبة البطالة: 4,8%
* نسبة الناس اللي خدامين في الدولة (أولا البيطاليين اللي سبق ليهوم خدمو): 4,3%
* نسبة الناس اللي خدامين ف لپريڤي (أولا البيطاليين اللي سبق ليهوم خدمو): 34,8%
## مصادر

تصنيف:جهة سوس ماسة
تصنيف:جماعة قروية ف إقليم تارودانت
تصنيف:بلايص مسكونين ف إقليم تارودانت
تصنيف:جماعة قروية ف جهة سوس ماسة
أوݣاندا

**أوݣاندا**، رسميا لجمهورية د أوݣاندا (بلينݣليزية: Republic of Uganda - بالسواحيلي: Jamhuri ya Uganda) هي بلاد ما كاطّلش على لبحر، جات ف الشرق د إفريقيا. تاتحدّها من الشرق كينيا، من الشمال جنوب السودان، من لغرب جمهورية لكونݣو ديموقراطية، و من لجنوب رواندا و طنزانيا. لجنوب ديال لبلاد فيه طرف كبير من الضاية د ڤيكطوريا (أكبر ضاية ف إفريقيا - اللي هي لمنبع ديال لواد د النيل)، اللي مشاركاها أوݣاندا مع كينيا و طنزانيا.

لبلاصة اللي فيها أوݣاندا جات سميتها من لمملكة لقديمة ديال بوݣاندا، اللي كانت ف لجنوب د لبلاد. ف 1894، ستعمرات بريطانيا لمنطقة. ف 9 أكتوبر 1962، استاقلاّت لجمهورية د أوݣاندا. من مورا لستقلال، دازت وقيتة ديال لمشاكل السياسية و الدكتاتورية ف لبلاد فاش كان الرئيس هو إيدي أمين، اللي حكم من 1971 ل 1979.

لعاصمة د أوݣاندا و أكبر مدينة فيها هي كامپالا، و اللغات الرسمية د لبلاد هوما لينݣليزية و السواحيلي، و عاد كاينين لغات وحداخرين كايتهضرو على حساب لمنطقة. لفلوس اللي كيتخدّمو ف لبلاد هوما الشيلينݣ لأوݣاندي. الرئيس د لبلاد من 1986 ل دابا هو يوويري كاݣوطا موسيڤيني.

## مصادر


تصنيف:بلدان د إفريقيا
تصنيف:تأسيسات د 1962 ف أوݣاندا
أپوكاليپس ناو

**أپوكاليپس ناو** (Apocalypse now)، فيلم ميريكاني لّي دار لإخراج ديالو فرانسيس فورد كوپولا. لفيلم متلو فيه لأدوار رّئيسية مارتن شين و مارلون براندو و روبرت دوفال. هاد لفيلم ديال دراما و لحرب.

## ملخص لفيلم
ف لحرب د لفيتنام سّيا كلفات واحد لوفيسيي (ويلارد) باش يقلب فوسط لغابة د لكامبودج على واحد لكولونيل ميريكاني (كورتز) لّي تفروح و ولا خدام بوحدو، باش يقتلو.

## مصادر


تصنيف:فيلم ميريكاني
تصنيف:فيلم د دراما
تصنيف:فيلم د لحرب
تصنيف:فيلم د لاكسيون
تصنيف:أفلام د 1979
ؤكرانيا

**ؤكرانيا** ولا **يوكرانيا** (ب لأوكرانية **Україна**، *ؤكرايينا*) هي بلاد جات فأوروپا الشرقية وهي تاني أكبر بلاد ف ؤروپا بعد روسيا. تاتحدًها من شّرق روسيا، من شّمال بيلاروسيا، من لغرب پولونيا و صلوڤاكيا و هنݣاريا، ومن لجانوب رومانيا و مولدوڤا و لبحر لكحل و بحر أزوڤ.

ف عام 1922، كانت ؤكرانيا من لمؤسسين ديال ليتيحاد السوڤياتي، اللي كان هو لمنافس د ميريكان وقت لحرب لباردة. ف 1991 طاح ليتيحاد السوڤياتي وخرجو منو بزاف د لجمهوريات، منها جمهورية ؤكرانيا كيما كانعرفوها دابا. ؤكرانيا عضو مؤسس د لأمم لمتحدة ف 1945 واخا كانت باقا داخلة ف ليتيحاد السوڤياتي.

ؤكرانيا ساكنين فيها تقريبا 42 د لمليون د الناس و لعاصمة ديالها هي كييڤ، لي جات على واد دنيپر. لعملة لي كاتخدًم ف لبلاد هي لهرييڤنيا. لوغة الرسمية د ؤكرانيا هي لؤكرانية، ولكن روسية باقا تاتخدًم ف لبلاد ف بزاف د لقطاعات. ؤكرانيا عندها تاني أكبر جيش ف ؤوروپا مورا روسيا. هي عضو ف لأمم لمتحدة ولمجلس د أوروپا ولمنظمة د لأمن والتعاون ف أوروپا و منظمة ݣوام للتطوير الديموقراطي و لاقتصادي و رابطة الدول لمستاقلة.

## سّمية
سّمية د ؤكرانيا جات من كلمة سلاڤية قديمة لي كاتعني "لبلاد لي جات على لحدود".

## تاريخ

ؤكرانيا مابانت كا دولة مستاقلة بشكل كامل تال لقرن 20. قبل من داكشي كانت ديك لمنطقة إما تابعة ل روسيا ؤلا ل پولونيا ؤ ليتوانيا (ليتيحاد د پولونيا ؤ ليتوانيا). لجمهورية لؤكرانية ستاقلات ل مدة قصيرة مابين 1918 ؤ 1920، قبل ماتنضمّ ل ليتيحاد سّوڤياتي من بين 11 دولة، تحت سميت "لجمهورية سّوڤياتية شّتيراكية لؤكرانية". ف 24 غشت 1991، علنات ؤكرانيا سّتيقلال ديالها، شّي لي أكدّو ستيفتاء شعبي د 1 دجنبر ف نفس لعام. سّمية د لبلاد تبدّلات رسمياً ل "ؤكرانيا"، ؤ ساهمات ف تأسيس رابطة الدول لمستاقلة، لي كاتجمع لبلدان لي كانو ف ليتيحاد سّوڤياتي.
## مصادر

## شوف تا
* ماڤكا


تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:دول بانو مور لإتحاد السوڤياتي
تصنيف:تأسيسات د 1991 ف ؤكرانيا
ؤزين سطيلانتيس د لقنيطرة

**ؤزين سطيلانتيس ديال قنيطرة،** هو ؤزين كيصنعو فيها طونوبيلات ديال ݣروپ سطيلانتيس، جات ف جماعة عامر سّفلية لي تابعة لإقليم لقنيطرة، بضبط ف لبلاصة لحورا د أطلانتيك فري زون. لوزين تحل ف 20 يونيو 2019.
يسار|تصغير|پوجو 208 فصالون جنيڤ، 2019
فشتنبر 2019، لوزين بدا كيصنع پوجو 208 معا لؤزين ديال طرناڤا ف سلوڤاكيا، ؤ كيصدر لخاريج.
يسار|تصغير|لقدام د سيتروين أمي
ف 27 فبراير 2020، علنات سيطروين بلي لوزين د لقنيطرة غادي يبدا يصنع واحد لموضيل ديال طوموبيل إليكتريك، سميتها سيطروين أمي.

ف 2021، لوزين بدا يصنع طونوبيل خرة كاتشبه ل أمي سميتها ؤپيل روكس-إ.

## مصادر

تصنيف:إقليم قنيطرة
تصنيف:لمركوب
تصنيف:زريعة د لمغريب
تصنيف:مقالات فيها مصدر و 3000 بايت
إتيوپيا

**إتيوپيا**، رسميا لجمهورية لفيديرالية الديموقراطية د إتيوپيا (ب ) هي واحد لبلاد جات فالشرق د إفريقيا وماتاطلش على لبحر. هي تاني أكبر بلاد من ناحية السكان فإفريقيا، ولعاشرة فلمساحة. تيحدًوها من الشرق دجيبوتي، والصومال، من الشمال إيريطيريا و السودان، من لغرب جنوب السودان، ومن لجنوب كينيا.

التاريخ د إتيوپيا قديم بزاف وفيها تلقا أقدم هيكل د بنادم اللي لعمر ديالو 4.4 مليون عام. إتيوپيا معروفة باللي هي أكثر دولة كانت مستاقلة فإفريقيا حيث ف تاريخها كامل تستعمرات غي 5 سنين (من 1936 ل 1941) من الطاليان. إتيوپيا هي جمهورية برلمانية، ولكن ف التاريخ ديالها كانت مملكة قديمة، حتال 1974، فين تدار نقيلاب عسكري على لماليك هايلي سيلاسي، من ديك الساعة ولبلاد جمهورية.

تيعيشو فإتيوپيا شويا كتر من 109 مليون د الناس ولعاصمة ديالها هي أديس أبابا (تاتعني لوردة الجديدة). اللغة الرسمية هي لأمهاريك، وكاين بزاف د اللغات إقليمية. لفلوس اللي تاتخدًم هي بيرً. إتيوپيا داخلة فبزاف د لمنظمات دولية، هي عضو مؤسس د لأمم لمتحدة و ليتيحاد لإفريقي (لمقر ديالو جا فيها)، حركة عدم لإنحياز ومنظمة لوحدة لإفريقية.
## مصادر


تصنيف:بلدان د إفريقيا
تصنيف:تأسيسات د عوام 1270
لجمهورية د إرلاندا

**لجمهورية د إرلاندا** (بلإرلاندية: Poblacht na hÉireann - بلينݣليزية: Republic of Ireland) هي بلاد جات ف الشمال لغربي د أوروپا، ولأراضي ديالها جات ف الجزيرة د إرلاندا، اللي مقاسماها مع لبلاد د إرلاندا الشمالية، اللي تاتحدًها من الشمال. من الجوايه لاخرا كلها تيحدًها لمحيط لأطلسي وبحورا مرتابطين بيه بحال بحر الشمال ولبحر لإيرلاندي.

كانت إرلاندا تابعة لبريطانيا من 1801، ولكن من 1914 بدًاو بزاف د لإرلانديين تيطالبو بليستيقلال وناضت تمردات وموراها حرب، اللي سالات ف 1922. النتيجة ديال ديك لحرب كانت هي التأسيس ديال لجمهورية د إرلاندا لمستقلة. ف 1955 دخلات إرلاندا للأمم لمتحدة، وف 1973 دخلات للتيحاد لأوروپي. لعلاقات مابين إرلاندا وإرلاندا الشمالية كانت فيها مشاكل بزاف، وماكانتش بيناهتم علاقات دپلوماسية تال 1998، ملًي سيناو اتفاقية د التعاون بيناتهم.

تيسكنو فإرلاندا تقريبا 5 د لمليون د الناس ولعاصمة ديالها هي دابلين. اللغات الرسمية ف لبلاد هوما لإرلاندية ولينݣليزية ولفلوس اللي كاتخدًم هي ليورو. إرلاندا جمهورية برلمانية داخلة فبزاف د لمنظمات دولية بحال لأمم لمتحدة، ليتيحاد لأوروپي ومنظمة التعاون لإقتصادي والتنمية.
## مصادر

تصنيف:جمهورية إرلاندا
تصنيف:بلدان د ؤروپا
تصنيف:دولة ݣزيرة
تصنيف:الدول لأعضاء ف لإتحاد لؤروپي
إزنزارن

تصغير|يسار|250px|<P ALIGN=center>عبد الهادي إݣوت فواحد لمهرجان</p>

**إزنزارن** (بالشلحة: **ⵉⵣⵏⵣⴰⵔⴻⵏ**) هي واحد لمجموعة موسيقية أمازيغية مغربية تاتغني بلأمازيغية, تأسسات ف 1972 فأݣادير.

شويًا من مورا ما تأسسًات لمجموعة, ماتفاهموش شي أعضاء فيها على كيفاش باغين يخدمو, حيث كاين اللي بغا يخدم فلموسيقا لملتازمة, وكاين اللي بغا يخدم على لموسيقا د النشاط ولعراس. ف 1975, تقسمات لمجموعة على جوج مجموعات, اللي هوما: إزنزارن عبد الهادي, و إزنزارن الشامخ.

## التفسير د السًمية
إزنزارن تاتعني بالشلحة لأشعة د الشمش. ملًي كانت أتبدا لمجموعة, كان خاصهم يختارو سمية. فاللول كانت عندهم تلاتا د ليختيارات, اللي هي: إزنزارن, لمجاديل ولاً إمنارن. ختارو إزنزارن, وهي السميًة اللي باقا عندهم تال دابا.

## أعضاء لمجموعة
### اللًي أسسوها
لأعضاء اللًي أسسو لمجموعة فاللول كانو هوما:
* عبد لعزيز الشامخ.
* لحسن بوفرتل.
* عبد الهادي إݣوت.
* مصطفى الشاطر.
* مولاي إبراهيم الطالبي.

### اللًي جاو من بعد
لأعضاء اللًي جاو جداد من بعد هوما:
* محمد حنفي.
* حسن بيري.
* عبد الله أوبلعيد.

## لأغاني ديالهم
إزنزارن عندهم بزاف د لأغاني لمعروفة بحال:
* إمًي حنًا
* الزين
* واد إتمودًون
* ألݣماض

## مصادر

تصنيف:مجموعة د لموسيقا من سوس
تصنيف:مجموعة د لموسيقا مغريبية
تصنيف:مقالات فيها مصدر و علاين 3000 بايت
إسحاق نيوتن

**إسحاق نيوتن** (تزاد ف 25 دجنبر 1642 - مات ف 20 مارس 1727) هو عالم نݣليزي من أكبر لعلما لي عطاو ف لماط ؤ لفيزيك ؤ من بين رّموز د ثّورة لعلمية. نيوتن كان رئيس ديال لجمعية لملكية لبريطانية ؤ كان عضو ف لبرلمان د نݣليز، نيوتن كتب لكتاب ديالو "لأصول د لماط ف لفلسفة ديال طّبيعة"، عام 1687، لي كيهضر علا لميكانيك كلاسيك، نيوتن عطى حتا ف ضومين د لبصريات، ؤ هو (معا لايبنيتز) لي حط لباز د تّفاضل ؤ تّكامل.

## حياتو
تزاد نيوتن ف 25 دجنبر 1642 ف وولسثورپ-حدا-كلوستروورث، ف إقليم لينكونشير ف نݣليز، من بعد ما مات باه ب شي تلت شهور، ولي كان كيخدم فلاح و حتا باه سمو إسحاق نيوتن.

فاش عمل إسحاق 13 عام، تزوجت لم ديالو ب راجل أخور و خلاتو معا جداتو تربيه لي كان إسما مارݣريت آيسكوف. بسباب هادشي إسحاق مكانش كيبغي لم ديالو ف ديك لوقيتة.

منين كان عندو 12 عام تال 17 عام كان كيقرا ف مدرسة لماليك ف ݣرانتهام، و من بعد خرج منها ف أكتوبر 1659 و رجع بحالو ل لفيرما د وولسثورپ. بحيت لقا لم ديالو هجالة و لقاها كتخطط باش تخدمو فالفلاحة بحال لواليد ديالو. ولكن هو مكانش كتعجبو لفلاحة.

## كتوبا ديالو
إسحاق نيوتن خرج بزاف د لكتوبا هما:

* *طّريقة ديال تّفاضل* (1671)
* *من طّبيعة: قوانين وعمليات باينة في لحياة لنباتية* (ماتنشرش، تكتب بين عام 1671 ؤ عام 1675)
* *علا لحركة د لأجسام ف دوارات* (1684)
* *لأصول دلماط ف لفلسفة ديال طّبيعة* (1687)
* *لبصريات* (1704)
* *لحساب لعالمي* (1707)
* *سيستيم ديال لعالم*، *محاضرات علا لبصريات*، ترتيب *دلوقت للممالك لقديمة* (تنشر عام 1728 مورا مامات)
* *شي ملاحظات علا سفر دانيال ؤ سفر رؤيا لقديس يوحنا* (1733)
* *شرح تاريخي لجوج تزويرات مهمة ف لكتاب لمقدس* (1754)

## مصادر

## مزاود
* بيوݣرافيا ديال إسحاق نيوتن
* مشروع نيوتن 
* "إسحاق نيوتن" ف موسوعة ستانفورد د لفلسفة
* لمطايفة بين نيوتن و لايبنيتس


تصنيف:فيزيسيان
تصنيف:لفلك
تصنيف:لماط
تصنيف:وفيات 1727
تصنيف:زيادة 1643
تصنيف:مقالات فيها مصدر و 3000 بايت
تصنيف:فلاسفة طبيعيين
إسرائيل

**إسرائيل** (ب لعبرية : **יִשְרָאֵל**، يِسْرائيل) ؤ رسميا **دولة إسرائيل** (ب لعبرية: **מְדִינַת יִשְרָאֵל**؛ مِدينات يِسْرائيل)، هي دولة ف غرب آسيا، كتواجد فالضفة الجنوب الشرقية ديال لبحر لأبيض لمتوسط ؤ فالضفة الشمالية ديال لبحر لحمر، ؤ كتشارك الحدود معا لبنان فالشمال، سوريا ف الشمال الشرقي، لأردن فالشرق، الأراضي الفلسطينية ديال الضفة الغربية ؤ قطاع غزة فالشرق ؤ لغرب متواليين، ؤ مصر ف الجنوب لغربي. تل أبيب هي الصونطر القتيصادي و الطيكنولوجي ديال الدولة، فنفس لوقت لمقر ديال لحكومة ؤ لعاصمة المعلن عليها هي لقدس، واخا لعتراف الدولي ديال سيادة الدولة على لمدينة محدود.

## لعلاقات دّيپلوماسية معا لمغريب

من 2020 المغريب عاود حل لعلاقات دّيپلوماسية مع "إسرائيل" لي كانت مقطوعة من 2002. و من تم و لوزرا ديال "إسرائيل" كيجيو يديرو دورة ف لمغريب و كيسنيو تفاقيات ديال لبيع و الشرا و السفار ف الطيارات و لفلاحة.

المغرب قرر تجميد النشاط الديپلوماسي مع إسرائيل من بعد عملية طوفان الأقصى اللي كانت نهار 7 شهر 10، 2024 و اللي مشاو فيها عشرات الآلاف مقتولين و مضروبين.

## مصادر


تصنيف:ليهودية
تصنيف:بلدان د أسيا
تصنيف:مقالات فيها مصدر و 3000 بايت
إسطنبول

تصغير|يسار|300 px|جامع آيا صوفيا
**إسطنبول** (اللّي كانت معروفة شحال هادي بسميًت القسطنطينية) هي أكبر مدينة ف تركيا. جات ما بين أوروپا وآسيا وتاتًعتابر وحدا من أكبر لمدون فالعالم. واخا هي أكبر مدينا ف لبلاد، و لكن ماشي هي لعاصيما (اللي هي أنقارا).
## التاريخ ديالها
إسطنبول مدينا عندها تاريخ قديم و كانت لعاصيما د بزاف د لبلدان دازو منها بحال لإمبراطورية الرومانية (من مورا روما) و لإمبراطورية لبيزنطية و الدولة لعتمانية. ملّي طاحو لعتمانيين ف 1923 و خدا مصطفى كمال أتاتورك لحكيم د لجمهورية الجديدا د تركيا، بدّل لعاصيما نيشان لأنقارا. السباب علاش دار هاد التبدال هو حيت إسطنبول كانت مربوطا بزاف بلعتمانيين و كان خايف تنوض ضدو مضاهرات و مدابزات تمّا. ف نفس لوقت كانت أنقارا مدينا صغيرا و بعيدا شويا ف وسط لبلاد و يقدر يبنيها على شهوتو باش تعاونو ف لحكيم.
## توام
لبلدبة د إسطنبول متوأمة مع واحد و خمسين مدينة فالعالم. منهم بحال دابا:
* ألماتي - كازاخستان
* عمّان - لأردن

## مصادر


تصنيف:تركيا
تصنيف:عاصيمة قديمة على حساب لبلاد
تصنيف:مدون مقدسة
إسواتيني

**لمملكة د إسواتيني** (بالسوازي: Umbuso weSwatini - بلينݣليزية: Kingdom of Eswatini)، ولي كانت سميتها مملكة سوازيلاند، هي واحد لبلاد ف لجنوب د إفريقيا، تاتحدًها جنوب إفريقيا من الشمال ولجنوب ولغرب، وموزامبيق من الشرق، إسواتيني هي وحدا من أصغر لبلدان ف إفريقيا ولمساحة ديالها هي 17.364 كم².

سّكان د إسواتيني هوما سًوازي، وكانت عندهم مملكة ف لقرن 18. ف 1903، حتلاًت بريطانيا لبلاصة لي فيها إسواتيني دابا، وبقات تابعا ليها تا ستاقلات نهار 6 شتنبر 1968. ف 1973 تمنعو لأحزاب السياسية ف لبلاد وباقي ممنوعين تال دابا. ف 1986 ولاًت لبلاد ملكية مطلقة تيحكمها لماليك مسواتي 3. ف 2018 بدلات لبلاد سميًتها الرسمية من لمملكة د سوازيلاند للمملكة د إسواتيني.

تيسكنو فإسواتيني تقريبا 1.1 مليون واحد، ولعاصمة ديالها هي مباباني. لوغات رسمية د لبلاد هوما لينݣليزية والسوازي، ولعملة لي كاتخدًم فيها هي ليلانݣيني سوازيلندي، وكاين لي تيخدًم الراند لجنوب إفريقي تاهو. إسواتيني مملكة داخلة ف بزاف د لمنظمات الدولية بحال لأمم لمتحدة وليتيحاد لإفريقي ومجموعة التنمية دإفريقيا لجنوبية ولكومنويلث.
350px|Universal map of Eswatini|يسار

## لمجتمع
### ديانات
83% ديال سكان تابعين دين نصارا ف إسواتيني. منهوم لأنݣليكان، لپروطيستانت و لكانيسات لإفريقية لمحلية، لي من بينهوم الصهيونية لإفريقية، كيشكلو لأغلبية ديال لمسيحيين (40%)، تابعها لكاطوليكية رومانية بـ6% من سكان. ف 18 يوليوز 2012، تنتاخبات إلينا واكومويا بيشوپ أنݣليكانية د سوازيلاند، لي خلاها تكون أول بيشوپ مرا ف إفريقيا. 15% ديال سكان تابعين ديانات تقليدية؛ وديانات لي ماشي نصرانية وكيتعبدو ف لبلاد كاين لإسلام (2%)، لبهائية (0.5%) و لهيندوسية (0.2%). ف 2013، كانو ف إسواتيني 14 عائلة يهودية.

لمملكة د إسواتيني ماكاتقبلش الجواج لي ماشي مدني، بحال الجواج لإسلامي.

## مصادر


تصنيف:مقالات فيها مصدر و 3000 بايت
تصنيف:بلدان د إفريقيا
تصنيف:تأسيسات د 1968 ف إفريقيا
إسپيرانطو

تصغير|يسار|alt=Ludwik Lejzer Zamenhof.|لودڤيك لايٓتزّر تزامّنهوف
تصغير|يسار|أول كتاب على الإسپرانطو بالروسيا والپولونيا والفرانساويا والألمانيا

**لإسپرانطو،** هي واحد لوغة صطيناعية ختارعها واحد سًيد سميتو **[[لودڤيك تسامنهوف|لودڤيک لايٓتزّر تزامّنهوف]]** ف لقرن 19 (مابين لًخر د 1870 و لًول د 1880) باش ݣاع ناس ف لعالم يبداو يهضرو نفس لوغة ويتفاهمو بيناتهم.

تزامّنهوف كان دكتور وطبيب د لعينين پولوني من عائلة يهودية أصلهم من مدينة بياليَسطوك (بياوٓوْسطوك), لي كانت شحال هادي د لإمبراطورية روسية و دابا تابعا لپولونيا. هاديك لمدينة كانو ساكنين فيها ناس من بزاف د القوميات بحال ليهود، لپًولونيبن، لالمان و لبيلاروس، وكانوا تيوقعو بيناتهم لمشاكيل بزاف حيث ماتيتفاهموش وماتيهضروش نفس لوغة. تزامّنهوف لاحظ هاد لمشاكيل، وعليها فكًر باش يختارع شي لوغة لي تقدر توحًدهم كاملين.

ف يوليوز 1887، نشر تزامّنهوف لمشروع ديالو لي سمًاه *لينݣڤو ينطيْرناتسيا* (لغة عالمية) ف واحد لكتاب ب الروسية لي كانت سميتو *ونوا ليبرو* (لكتاب لًول). ملًي كتب لكتاب كان مسمًي راسو *دوكتورو يْسپيْرانطو*, وهاديك هي سًمية لي تشهرات بيها تا لوغة ديالو مبعد.

لإسپرانطو مديورة باش تكون ساهلة، عليها فيها غير 16 د لقواعد لوغاوية، و مافيهاش ݣاع الإستثناءات. لكلمات ديالها مصنوعين، و لأصل د لأغلبية ديالهم ماجي من الكلمات د لوغات لأوروپية (الأكثرية منهم لوغات هيندو-ٔوروپييَا).

ماكاينش احصائيات رسمية ديال شحال د ناس ف لعالم تيهضرو لإسپرانطو، ولكن كاين شي تقديرات لي تاتقول مابين 60.000 تال 2 د لمليون د ناس تيهضروها. لأكثرية د هاد ناس ماشي لإسپرانطو هي لوغة لأم ديالهم، غي تعلموها.

## مصادر


تصنيف:لوغات صطيناعية
تصنيف:مقالات فيها مصدر و 3000 بايت
تصنيف:تأسيسات د 1887 ف پولونيا
إفريقيا

تصغير|يسار|<P ALIGN=center>إفريقيا مشيوفة من السما</p>

**إفريقيا** كاتعتابر ثاني أكبر قارة من ناحيت الكثافة ديال السكان. لمساحة ديالها تقريبا شي 30.3 مليون كلم2 (11.7 مليون ميل مربع) بما فيها الجزر للي تابعين ليها، كاتغطي شي 6% من المساحة ديال لارض و 20% من المساحة القارية ديالها. فيها شي 1.2 مليار ديال الناس عام 2016، كايمتلو 16% من الساكنة ديال العالم. القارة داير بيها لبحر لبيض لمتوسط من جيهة الشمال، وقناة السويس والبحر لحمر من الشمال، المحيط الهندي من الجنوب الشرقي ولمحيط لأطلسي من الغرب. القارة فيها ماداݣاسكار وشحال من أرخبيلات اخرين. كاتضم 54 دولة معترف بها (دول)، وتسعود ديال الأقاليم وجوج دول مستقلين *[[بحكم الأمر الواقع]]* عندها اعتراف محدود ولا معندهاش اعتراف. أغلبية القارة والدول ديالها كاينين الجزء الشمالي.

أغلبية السكان ديال أفريقيا صغار فالعمر; متوسط العمر ف 2012 هو 19.7، ملي متوسط العمر فالعالم كان هو 30.4. الجزائر هي أكبر دولة ف إفريقيا من ناحيت المساحة، ونيجيريا هي الكبيرة من ناحيت عدد السكان. كاتعتابر أفريقيا و خصوصا أفريقيا الشرقية، الأصل ديال الإنسان و (القردة العليا), و اللي كايدل عليه لإكتشاف ديال الهومينيد و لأسلاف ديالهم و حتى هادوك للي تايرجع التاريخ ديالهم ل شي 7 د لمليون عام، بما فيهم *[[إنسان الساحل التشادي]]*، و*[[أوسترالوبيتيكوس لإفريقي]]*، و*[[أوسترالوبيتيكوس لإفريقي|أوستراليبيتيكوس أفارينسيس]]*، و*[[هومو إريكتوس]]*، و*[[هومو هابيليس]]* و*[[هوهو إركاستر|هومو إركاستر]]* وال*[[هومو سابيينس]]* الأولين (الإنسان ديال دابا)، للي تلقا فإتيوبيا، تايرجع ل جوايه 200.000 عام. جات أفريقيا فوق خط لإستواء و كاتضم بزاف ديال المناطق المناخية; وهي القارة الوحيدة للي كاتمتد من المناطق المعتدلة الشمالية حتى للمناطق المعتدلة الجنوبية.

إفريقيا فيها مجموعة كبيرة ومتنوعة من الأعراق والثقافات واللغات. ف الأواخر ديال القرن التاسع عشر، استعمرت الدول الأوروپية إفريقيا كلها تقريبًا؛ أغلبية الدول للي كاينين دبا فأفريقيا جاو من بعد ما سالا الإستعمار في القرن العشرين. تتعاون الدول الإفريقية بيناتها بليتيحاد ليفريقي، اللي كاين المقر الرئيسي ديالو فأديس أبابا.

## لكتوبا ديال التاريخ
كاين واحد لكتاب سميتو وصف أفريقيا ديال لحسن الوزاني المعروف ب ليون الإفريقي. هاد لكتاب تكتا ف 1550 و فيه بزاف ديال المعلومات و الوصف ديال بزاف د لبلايص ف إفريقيا.

## مصادر


تصنيف:قارات
تصنيف:مقالات فيها مصدر و 3000 بايت
إسطونيا

**لجمهورية د إسطونيا** (بلإسطونية: Eesti Vabariik) هي واحد لبلاد جات فلمنطقة د لبلطيق فالشمال الشرقي د أوروپا. تيحدًها من الشمال لخليج د فينلاندا، من لغرب لبحر د لبلطيق، من لجنوب لاتڤيا، ومن الشرق روسيا.

بزاف ديال الدول حتلو لبلاصة اللي فيها إسطونيا دابا، منهم ألمانيا، الدانمارك، السويد، پولونيا و لإمبراطورية د روسيا. مورا حرب مع روسيا، ستاقلات إسطونيا ف 1920، ولكن أيدخلها ليتيحاد السوڤياتي فيه ف 1940، و ماغادي تولي مستاقلة عاود تال 1991, من بعد ماتدرات الثورة د لغنا. من ديك الساعة وإسطونيا جمهورية ديموقراطية برلمانية.

تيسكنو ف إسطونيا تقريبا 1.3 مليون د الناس ولعاصمة ديالها هي طالين. اللغة الرسمية د لبلاد هي لإسطونية، و لفلوس اللي تاتخدم هي لأورو. تاتعتابر إسطونيا من بين الدول اللي عندها مؤشر د التنمية طالع بزاف, و قتصاد تيكبر بالزربة، وهو اللي خلاها تدخل للمنظمة د التعاون لإقتصادي و التنمية. إسطونيا داخلة لبزاف د لمنظمات عالمية بحال لأمم لمتحدة و ليتيحاد لأوروپي و حلف الشمال لأطلسي.

ف 2005، كانت إسطونيا أول بلاد فلعالم اللي نظمات نتخابات ف أنترنت، و ف 2014 كانت أول بلاد اللي بدات تاتعطي لإقامة لإلكطرونية.

## مصادر


تصنيف:بلدان د ؤروپا
تصنيف:مقالات فيها مصدر و علاين 3000 بايت
تصنيف:بلدان لبلطيق
تصنيف:الدول لأعضاء ف لإتحاد لؤروپي
إسلاندا

**لجمهورية د إسلاندا** (بلإيسلاندية: Ísland) هي واحد لبلاد وجزيرة جات ف الشمال د لمحيط لأطلسي. تيسكنو فيها كتر من 300 ألف واحد ولمساحة ديالها 102.775 كم². لعاصمة د إسلاندا هي رايكياڤيك وهي أكبر مدينة فلبلاد. إسلاندا بلاد فيها بزاف د لبراكين والتكوينات الجيولوجية اللي خارجة منها بحال لفوًارات السخان (ݣييسر).

أول ناس سكنو ف إيسلاندا وبقاو فيها كانو هوما النورڤيجيين اللي جاوليها فعام 874، وكانت خاوية قبل، واخا كانو ناس آخرين كيمشيو ليها ولكن ماسكنوش فيها للدوام. من 1262 تال 1918 كان إسلاندا تابعة للملكة د النورڤيج و الدانمارك، من موراها ستاقلات وولاًت جمهورية ف 1944.

إسلاندا تاتعتابر من أقدم وأعرق الديموقراطيات فلعالم، ولبرلمان ديالها هو أقدم برلمان فلعالم. هي من لبلدان اللي كاترتب ديما مع اللًولا فلعالم فبزاف د لمؤشرات بحال مؤشر السلام العالمي ومؤشر حرية الصحافة ومؤشر التنمية البشرية وبزاف د لمؤشرات خرا د الديموقراطية والتعليم والجودة د لعيشة.
## مصادر


تصنيف:بلدان د ؤروپا
تصنيف:دولة ݣزيرة
إمارة نكور

يسار|تصغير|خريطة د لمغريب ف لعهد د لأدارسة لّي كاتبين لموقع د إمارة نّكور (بلصفر)

**إمارة نّكور** ولا **إمارة بني صالح** هي دولة أمازيغية كانت ف شّمال د لمغريب ف لمنطقة د أريف بين لقرون 8 و 11. تأسّات ف 710 م وكان أول حاكم ديالها صالح بن مصور و سالا لوجود ديالها (من بعد ما قضاو عليها لمورابيطين) ف عام 1019 م. لمؤرخين كايعتابروها أول دولة إسلامية ف لمغريب لّي ستاقلات على المشرق.

لعاصمة ديالها كانت كاتبدل بين تمسمان و نّكور (ف جوايه لموقع لحالي د لحسيمة).

لإمارة تأسّات من بعد بداو تورات ف لمغريب ضد لحكم د لأمويين لّي كانو كتيتكرفصو بزاف على لمغاربة ب ضّرائب و لولاة ديالهوم كايخطفو منهوم بزاف د لعبيد و كايصيفطوهوم ل لمشرق. ف هاد ضروف ناضت سّيبة ف لمغريب ضد لأمويين و بدات ف طنجة ب تّورة ديال مسيرة لمدغري ولّي خلات بزاف ديال لمناطق تعلن لستيقلال ديالها و تعتانق مذهب لخوارج صّفريين.

إمارة نّكور كانت ستيتناء حيت بوحدها بقات مالكية و سنية.

ف عام 859، جاو لڤايكينݣ ف 62 باطو و هجمو على السواحل ديال مملكة نكور. لقوات د لمور لي جاو يحاربوهم فشلو ف الرد عليهم، و لمقاتلين د لڤايكينݣ دوّزو 8 يام ف لمغريب كينهبو و كيسبيو قبل ما يمشيو ل السواحل د إيبيريا و يكمّلو طريقهم ل الشرق.

## مصادر


تصنيف:تاريخ د لمغريب
تصنيف:مليلية
تصنيف:لمغريب ف لقرون لوسطانية
تصنيف:تأسيسات د 710
تصنيف:الريف
إمانويل كانط

**إيمانويل كانط** (ب لألمانية: *Immanuel Kant*) هو فيلسوف ألماني عاش ف لقرن تمنطاش (1724 - 1804). عاش ݣاع حياتو ف مدينة كونيݣسبرݣ ف لمملكة د پروسيا. كان من لفلاسفة لّخرين لّي أترو ف ثّقافة لؤروپية جّديدة. ؤ من بين لفلاسفة لمهمين لي كتبو ف نضرية ديال لمعرفة لكلاسيكية. كان إمانويل كانط من لفلاسفة لّخرين د عصر تّنوير لي بدا ب لمفكرين نݣالزا بحال جون لوك ؤ جورج بيركلي ؤ ديڤيد هيوم.

كانط دار سانتيز ديال لفلسفات لعقلانية و لأمپيرية، و حط سّاس ديال لفلسفة د لقرن 19 و 20. كيتّعتابر فيلسوف موهيم ف لفلسفة لحديتة و لأفكار ديالو باقة عندها تأتير على لفكر لغربي تال ليوم، ف لميطافيزيك، لإپيستيمولوجيا، لفلسفة د لأخلاق، لفلسفة سّياسية، لفلسفة زّينية ، ؤ مجالات خرين.

لفيكرة لأساسية ديال لفلسفة نّقدية د كانط، هيّا سّتيقلالية د بنادم. و كيقصد بيها بلي لفهم د بنادم هوّا لمصدر ديال لقوانين د طّبيعة لي كاتحدد لقلدة  ديال تّجربة د بنادم. و بلي لعقل د بنادم كيعطي ل راسو سلطة أخلاقية لي هيّا سّاس ديال لعتيقاد ب وجود الله، لحرية، و لخلود. داكشي علاش لمعرفة لعلمية، لأخلاق، و لعتيقاد دّيني متناسقين معا بعضياتهوم، حيت كاملين مبنيين على سّتيقلالية د بنادم، لي هيّا ف نفس لوقت لهاداف لّخراني ديال طّبيعة، على حساب تّصور طيليولوجي (لي متعلّق ب لهاداف د لوجود) لي جابو كانط باش يوحّد لعناصر نّضرية ؤ تّطبيقية د سّيستيم لفلسفي ديالو.

## أهم لأعمال ديالو
* 
* 
* 

## مصادر


تصنيف:فيلسوف ألماني
تصنيف:بيوغرافيا د رجال
تصنيف:زيادة 1724
تصنيف:وفيات 1804
تصنيف:مقالات فيها مصدر و 3000 بايت
تصنيف:عصر تنوير
تصنيف:فلاسفة طبيعيين
إندپندنس داي ريزورجنس

alt=|يسار|200x200px|لافيش د لفيلم
**إندپندنس داي ريزورجنس** (Independence Day: Resurgence نهار لستيقلال عاوتاني)، فيلم ميريكاني لّي دار لإخراج ديالو رولاند إيميريش. لفيلم متلو فيه لأدوار رّئيسية لايام هيمسوورث و دجيف ݣولدبلوم و دجيسي آشر. هاد لفيلم ديال لخيال لعلمي

## ملخص لفيلم
هاد لفيلم كايكمل لقصة ديال لفيلم د إيميريش د 1996 و فيه كاتعاود ترجع لحضارة لفضائية لّي كانت هجمات على لأرض و كانو لبشر نجحو باش يقضيو عليها. هاد لمرة كاتجي سّفينة لأم ديال ديك لحضارة لّي لقوة ديالها فايتة بزاف لهجوم لّول. لبشر غادي يعاودو يقاومو هاد لستيعمار جّديد ب لمساعدة ديال واحد لحضارة خرى لّي تا هيا سبقلها تستعمرات من عند لفضائيين

## مصادر

تصنيف:أفلام د التعاويد لعيلمي
تصنيف:فيلم ميريكاني
تصنيف:فيلم د مورلقيامة
تصنيف:فيلم د لاكسيون
تصنيف:أفلام د 2016
إمانويل ماكخون

**إمانويل ماكخون** (ب لفرانسوية: **Emmanuel Macron**) تزاد ف أميان ف 21 دجنبر 1977، هو سياسي ؤ مصرفي ديال ستيتمار فرانساوي. هو تامن رائيس د لجمهورية لفرانسوية لخامسة. خدا لمنصب ديالو نهار 7 ماي 2017. تيتعتابر أصغر رئيس داز على التاريخ د فرانسا.

بدا ماكخون لمسيرة السياسية ديالو ف 2006 ملي دخل ل لحيزب ليشتيراكي لفرانساوي، و ف 2012 تعيًن نائب د لأمين لعام د الرئاسة د لجمهورية لفرانساوية عند فرونسوا هولاند، و من موراها وزير د ليقتيصاد والصناعة وليقتيصاد الرقمي، وبقا ف ديك لمنصب تال 2016. فديك لعام النًيت غادي يأسس لحزب ديالو "إلى لأمام" ويترشح معاه ل نتيخابات د 2017 اللي غادي يكون فيها ضد مارين لوپين وغايربحها مورا ماجاب 66% د لأصوات ويولًي الرئيس د فرانسا ف 14 ماي 2017.

ف 24 أبريل 2022، عاود تّنتاخب ماكرون رئيس د فرانسا ل مدة 5 سنين، ب نسبة ديال 58,6% موقابيل 41,4% ل مارين لوپين رّئيسة ديال حيزب تّجمع لوطني لفرانساوي.

## حياتو
ماكخون متزوج ب بريجيط طرونيو (ب لفرانسوية: Brigitte Trogneux) لي كبيرة عليه ب 24 عام علاين، وهاد لمرا كانت لموعلّيمة ديالو ف مدرسة "لا پروڤيدونس" ليسي ف أميان، تلاقاو بجوج بيهم فاش كان كيقرا عندها ماكخون ملي كانت عندو 15 لعام، وتصحابو فاش ولا عندو 18 لعام.

لواليدين ديالو ف لول حاولو يبعدوهوم على بعضياتهم وصيفطوه لباريز باش يكمل لعام لخر ديالو ف لقراية حيت شافو هاد لعلاقة ماشي تا لتما، ولكن ماكخون و بريجيت بقاو على علاقة حتى تخرج، وتزوجو ف 2007. ودابا كيعيشو بجوج بيهم مع ولاد من راجلها لي قبل.

## شوف تا
* نيكولا ساركوزي

## مصادر


تصنيف:زيادة 1977
تصنيف:رايس د فرانسا
تصنيف:بيوغرافيا د رجال
تصنيف:ناس حيين
تصنيف:مقالات فيها مصدر و 3000 بايت
إندپندنس داي

**إندپندنس داي** (*Independence Day*، نهار لستيقلال)، فيلم ميريكاني لّي دار لإخراج ديالو رولاند إيميريش. لفيلم متلو فيه لأدوار رّئيسية ويل سميث و بيل پولمان و دجيف ݣولدبلوم. هاد لفيلم ديال لخيال لعلمي.

## ملخص لفيلم
واحد لحضارة فضائية هجمات على لأرض باش تستعمرها وتستغل لخيرات ديالها. هاد لحضارة فايتة لبشر بزاف من ناحية تّكنولوجيا و هادشي لّي خلاها تدمر أكبر لمدون د لعالم ف نهار واحد. ف وسط صّحرا د نيفادا غادي يحاولو واحد لݣروپ ديال نّاس لّي فلتو من ضّربة لّولا ينضمو راسهوم باش يقاومو هاد لستيعمار و يعتقو لأرض.

## مصادر

تصنيف:أفلام د التعاويد لعيلمي
تصنيف:فيلم ميريكاني
تصنيف:فيلم د مورلقيامة
تصنيف:فيلم د لاكسيون
تصنيف:أفلام د 1996
إيبضر

**إيبضر** جماعة ترابية قروية كاينة ف إقليم سيدي إيفني، جهة ݣلميم واد نون، ساكنين فيها 5091 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو): 55,6%
* نسبة سّكان لّي قاريين فوق الليسي (ليسي و جامعة): 4,5%
## إقتصاد
* نسبة نّاس نّشيطين (لّي يقدرو يخدمو): 30,2%
* نسبة لبطالة (نّاس لّي ما خدامينش و تايقلبو على خدمة): 12,7%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 8%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو): 21,9%
## مصادر

تصنيف:جهة ݣلميم واد نون
تصنيف:جماعة قروية ف إقليم سيدي إيفني
تصنيف:بلايص مسكونين ف إقليم سيدي إيفني
تصنيف:جماعة قروية ف جهة ݣلميم واد نون
إيدا أوݣايلال

**إيدا أوݣايلال** جماعة ترابية قروية كاينة في إقليم تارودانت، جهة سوس ماسة، ساكنين فيها 6436 نسمة، على حسب الإحصاء العام 2014.
## إحصائيات
* نسبة الأمية: 50,9%
* نسبة السكان اللي قاريين فوق الليسي (ليسي و جامعة): 2,5%
* نسبة الناس النشيطين (اللي يقدرو يخدمو): 41,1%
* نسبة البطالة: 8,3%
* نسبة الناس اللي خدامين في الدولة (أولا البيطاليين اللي سبق ليهوم خدمو): 3,6%
* نسبة الناس اللي خدامين ف لپريڤي (أولا البيطاليين اللي سبق ليهوم خدمو): 48%
## مصادر

تصنيف:جهة سوس ماسة
تصنيف:جماعة قروية ف إقليم تارودانت
تصنيف:بلايص مسكونين ف إقليم تارودانت
تصنيف:جماعة قروية ف جهة سوس ماسة
إيدير

**حميد شريت** (ب لقبايلية: **Ḥamid** **Ceryat**) و اللي معروف بسميًت **إيدير** هو واحد لمغني دزايري تزاد فمنطقة بني ينًي نواحي تيزي وزًو ف 25 أكتوبر 1945 ومات ف فرانسا نهار 2 ماي 2020. إيدير كان تيغنًي بالقبايلية، اللي هيا وحدا من للوغات لأمازيغية (تامازييغت).

إيدير من أكتر لفنانا لقبايلين لمعروفين ف لعالم، و تشهر بزاف ف لمزيكا لولانيا اللي غنا، و اللي كانت سميتها أڤاڤا إنوڤا (لواليد ديالي), و اللي خرجات ف 1976.

إيدير عاش ف فرانسا من 1975، وتما فين سجل ݣاع لأغاني ديالو ونظم لأغلبية د لحفلات اللي غنا فيهم.

## لأغاني ديالو
إيدير عندو بزاف د لأغاني و لألبومات لي مشهورين بزاف منهم:
* أڤاڤا إنوڤا (1976)
* أزواو (1979)
* تيموݣات (1999)

## مصادر

## شوف تا
* السيت ديال إيدير

تصنيف:زيادة 1949
تصنيف:وفيات 2020
تصنيف:بيوغرافيا د رجال
تصنيف:زيادة 1945
تصنيف:مغني جزايري
تصنيف:شخصيات عندها كتر من تاريخ د الزيادة ف ويكيداطا
إيران

**لجمهورية لإسلامية د إيران** ولاً **إيران** (بلفارسية: **جمهورى اسلامى ايران**) هي دولة فلجنوب لغربي ديال آسيا. هي تاني أكبر بلاد من ناحية السكان فالشرق لأوسط من مورا مصر، وتيسكنو فيها 83 مليون واحد. إيران تاني أكبر بلاد تا من ناحية لمساحة فالشرق لأوسط، من مورا السعودية. لمساحة ديالها هي 1.648.195 كم². تيحدوها من الشمال أرمينيا و أزيربيدجيان و توركمانيستان و بحر قزوين، من الشرق أفغانستان و پاكيستان، من لغرب لعراق و تركيا، ومن لجنوب لبحر د لخليج.

العاصمة ديال إيران هي طهران. اللغة الرسمية فيها هي لفارسية و الدين الرسمي هو لإسلام. لفلوس اللي تاتخدًم ف إيران هي الريال لإيراني.

إيران عندها تاريخ قديم ودازو منها بزاف د لحضارات اللي أتروا عليها. بزاف ديال لعلماء ولفلاسفة والشعراء اللي أتروا فالتقافة ولحضارة لإسلامية كانو من إيران. ف 1501، الدولة الصفوية غادي تحكم إيران وتفرض فيها لمدهب الشيعي، اللي غادي يولي هو أهم مذهب فلبلاد. ف 1979، غادي تنوض فلبلاد ثورة ضد الشاه ديالها اللي غادي يهرب، ويخلي لحكم لواحد السيد سميتو لخميني. هاد الثورة تسمات التورة لإسلامية. وهي اللي حدًدات النظام اللي باقي تيحكم إيران تال دابا.
## مصادر


تصنيف:بلدان د أسيا
تصنيف:دين و سياسة
تصنيف:تأسيسات د 1979 ف إيران
إيرلاندا الشمالية

**إيرلاندا الشمالية** (بلينݣليزية: Northern Ireland) هي طرف من لمملكة لمتحدة، و تقدر اتّعتابر بلاد و لا منطقة، على حساب شكون تيعطي الرأي ديالو عليها. تاتحدّها من لجنوب و من لغرب لجمهورية د إيرلاندا، من لغرب لبحر د إيرلاندا، و من الشمال لمحيط لأطلسي.

ملّي خرجات إيرلاندا من لمملكة لمتحدة، كانوا الناس د الشمال باغين يبقاو. ف 1921، تقسمات إيرلاندا رسميا ما بين الشمال (اللي لأغلبية د السكان ديالو من لپروطيسطانط - و بقا مع لمملكة لمتحدة)، و لجمهورية د إيرلاندا (اللي لأغلبية د السكان ديالها كاطوليك)، و اللي ولاّت بلاد مستقلة. من مورا هاد التقسيم، وقعو مشاكل بزاف ف إيرلاندا الشمالية ما بين الناس اللي بغاو يبقاو مفارقين، و مع اللي بغاو يولّيو بلاد وحدا مع إيرلاندا. ف 1998، تسينات معاهدة ديال السلام و حطّو لأغلبية د الجماعات لعسكرية اللي كانو مدابزين السلاح ديالهم.

تيسكنو ف إيرلاندا الشمالية تقريبا 1.8 مليون د الناس، و لعاصمة ديالها هي بيلفاست. اللغة الرسمية ديال تمّا هي لينݣليزية، ولكن تيتهضرو جوج لغات آخرين هوما لإرلاندية، و الصكوطلاندية. ف لأغلبية د الرياضات، تاتشارك شمال إيرلاندا مع إيرلاندا ف فرقة وحدا، من غير لكورة، اللي كل وحدا فيهم عندها منتخب ديالها بوحدها.
## مصادر


تصنيف:مقالات فيها مصدر و علاين 3000 بايت
تصنيف:دولة ݣزيرة
تصنيف:تاريخ د إيرلاندا الشمالية
تصنيف:تأسيسات د 1921 ف إيرلاندا الشمالية
إيريطيريا

**إيريطيريا** (ب التيݣرينية: ሃገረ ኤርትራ) هي بلاد ف شرق إفريقيا، و بالضبط ف لقرن لإفريقي. تاتحدّها السودان من لغرب، إتيوپيا و دجيبوتي من لجنوب، و لبحر لحمر من الشمال والشرق.

لأرض اللي فيها إيريطيريا عندها تاريخ سياسي قديم. مابين لقرن اللول و التاني د لميلاد كانت تابعة للمملكة د أكسوم، اللي دخّلات لمسيحية ف لقرن الرابع. ف لعصور لوسطانية، كانت لمملكة اللي حكمات تما هي مدري بحري (لبلاد د لبحر). ف 1890 ستعمرات الطاليان إيريطيريا و بقات تابعا ليها تال 1941، اللي هو لعام اللي خداو لبريطانيين لأرض من الطاليانيين و ستعمروها. ف 1950 دخّلات إتيوپيا لأرض د إيريطيريا معاها. هاد التدخيلة جابت حرب بقات 40 عام حتا دارت لأمم لمتحدة ستيفتاء صوتو فيه لأغلبية على لإستقلال، و ولاّت إيريطيريا بلاد مستاقلة ف 1993.

تيسكنو ف إيريطيريا تقريبا 6 د لمليون د الناس و لعاصمة ديالها هي أسمارا. الدستور د لبلاد ما فيه تا لغة رسمية، و لكن اللغات اللي كاتخدّم ف لإدارة هي التيݣرينية و لعربية و لينݣليزية، و عاد كاين 9 د اللغات اللي كلّها لغات وطنية. لفلوس اللي كاتخدّم هي النقفة. إيريطيريا داخلة مع لأمم لمتحدة و ليتيحاد ليفريقي، و هي عضو مراقب ديال الجامعة د الدول لعربية.
## مصادر


تصنيف:بلدان د إفريقيا
تصنيف:مقالات فيها مصدر و علاين 3000 بايت
تصنيف:تأسيسات د 1993 ف إيريطيريا
تصنيف:تأسيسات د 1993 ف إفريقيا
إيغرم

تصغير|يسار|300 px|أݣادير إيغرم
**إيغرم** (بالشلحة: **ⵉⵖⵔⵎ**) مدينة مغريبية و جماعة ترابية حضرية كاينة في إقليم تارودانت، جهة سوس ماسة، ساكنين فيها 4092 نسمة، على حسب الإحصاء العام 2014. كلمة إغرم ب لأمازيغية كاتعني لقصبة ؤلا لحصن.

## إحصائيات
* نسبة الأمية: 37,9%
* نسبة السكان اللي قاريين فوق الليسي (ليسي و جامعة): 11,1%
* نسبة الناس النشيطين (اللي يقدرو يخدمو): 36%
* سبة البطالة: 25,7%
* نسبة الناس اللي خدامين في الدولة (أولا البيطاليين اللي سبق ليهوم خدمو): 21,1%
* نسبة الناس اللي خدامين ف لپريڤي (أولا البيطاليين اللي سبق ليهوم خدمو): 35,3%
## مصادر

تصنيف:جهة سوس ماسة
تصنيف:مدون د لمغريب
تصنيف:بلايص مسكونين ف إقليم تارودانت
إيلبا

تصغير|يسار|<P ALIGN=center>الجزيرة د إيلبا</p>
**إيلبا** (ب ، *إيصولا د إيلبا*) هي واحد الجزيرة تابعة للطاليان و تيسكن فيها تقريبا 30.000 واحد. جات ف البحر البيض المتوسط مابين طوسكانيا و كورسيكا.

## مصادر


تصنيف:جزر ف الطاليان
تصنيف:دولة ݣزيرة
إيمينتانوت

**إيمينتانوت** مدينة مغريبية و جماعة ترابية حضرية كاينة ف إقليم شيشاوة، جهة مراكش آسفي، ساكنين فيها 20837 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو): 30,1%
* نسبة سّكان لّي قاريين فوق الليسي (ليسي و جامعة): 15,3%
## قتيصاد
* نسبة نّاس نّشيطين (لّي يقدرو يخدمو): 42,8%
* نسبة لبطالة (نّاس لّي ما خدامينش و تايقلبو على خدمة): 14,6%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 18,7%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو): 34,7%
## مصادر

تصنيف:جهة مراكش آسفي
تصنيف:مدون د لمغريب
تصنيف:بلايص مسكونين ف إقليم شيشاوة
إيمݣدال

**إيمݣدال** جماعة ترابية قروية كاينة ف إقليم الحوز، جهة مراكش آسفي، ساكنين فيها 5467 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو): 58,4%
* نسبة سّكان لّي قاريين فوق الليسي (ليسي و جامعة): 1,1%
## إقتصاد
* نسبة نّاس نّشيطين (لّي يقدرو يخدمو): 44,6%
* نسبة لبطالة (نّاس لّي ما خدامينش و تايقلبو على خدمة): 2,5%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 1,9%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو): 53,7%
## مصادر

تصنيف:جهة مراكش آسفي
تصنيف:جماعة قروية ف إقليم لحوز
تصنيف:جماعة قروية ف جهة مراكش آسفي
تصنيف:بلايص مسكونين ف إقليم لحوز
إينزݣان

**إينزݣان** مدينة مغريبية كاينة ف عمالة إينزݣان آيت ملول، جهة سوس ماسة، ساكنين فيها 129742 نسمة، على حسب الإحصاء العام 2014. ف التقسيم لإداري لمغريبي كاتّعتابر مدينة مغريبية و جماعة ترابية حضرية.

## السمية
على حساب محمد شفيق، "إنزݣان" ولّا "إمزݣان" هيّ كلمة أمازيغية ف الصيغة د الجمع، لمفرد ديالها هوّ "إمزݣي" لي كاتعني "مستاقر"، "تابت ف بلاصتو" (ب الداريجة "زاݣي").

## إحصائيات
* نسبة الأمية: 26,1%
* نسبة السكان اللي قاريين فوق الليسي (ليسي و جامعة): 16,5%
* نسبة الناس النشيطين (اللي يقدرو يخدمو): 49,5%
* نسبة البطالة: 16,2%
* نسبة الناس اللي خدامين في الدولة (و البيطاليين اللي سبق ليهوم خدمو): 8%
* نسبة الناس اللي خدامين ف لپريڤي (و البيطاليين اللي سبق ليهوم خدمو): 48%
## مصادر

تصنيف:جهة سوس ماسة
تصنيف:مدون د لمغريب
إينشادن

**إينشادن** جماعة ترابية قروية كاينة في إقليم اشتوكة آيت باها، جهة سوس ماسة، ساكنين فيها 28771 نسمة، على حسب الإحصاء العام 2014.
## إحصائيات
* نسبة الأمية: 35,2%
* نسبة السكان اللي قاريين فوق الليسي (ليسي و جامعة): 10,6%
* نسبة الناس النشيطين (اللي يقدرو يخدمو): 50,2%
* سبة البطالة: 7,9%
* نسبة الناس اللي خدامين في الدولة (أولا البيطاليين اللي سبق ليهوم خدمو): 3,1%
* نسبة الناس اللي خدامين ف لپريڤي (أولا البيطاليين اللي سبق ليهوم خدمو): 68,2%
## مصادر

تصنيف:جهة سوس ماسة
تصنيف:جماعة قروية ف إقليم شتوكة آيت باها
تصنيف:بلايص مسكونين ف إقليم شتوكة آيت باها
تصنيف:جماعة قروية ف جهة سوس ماسة
بن بطوطة

**محمد بن عبد الله بن محمد اللواتي الطنجي**، اللي معروف ب **بن بطوطة** (تولد فطنجة ف 24 فبراير 1304، و مات فيها ف جوايه 1368) كان رحالة و مؤرخ و قاضي مغريبي تسمّى أمير الرحالة لمسلمين. كان من أول الناس لي تساراو لعالم، وسافر 28 عام متّابعة. مشا لبزاف د لبلايص منها لمغريب لكبير و مصر و لحبشة و الشام و لحجاز و لعراق و وصل تال شي بلايص ف الشينوا و لهند و إفريقيا.

فعام 1355، كتب كتاب "*تحفة النظار في غرائب الأمصار و عجائب الأسفار*"، اللي تيهضر فيه على لأسفار ديالو، و لي تّعرف ف لعالم كلّو و تّرجم ل بزاف د لّوغات بحال لفرانساوية، لبرتغالية و لينݣليزية.

مات بن بطوطة ف مدينتو طانجا ف 1377، وتدارليه ضريح فلمدينة لقديمة ديالها.

## تصاور

ملف:Handmade oil painting reproduction of Ibn Battuta in Egypt, a painting by Hippolyte Leon Benett..jpg| رسم د بن بطوطة ف مصر
ملف:TumbaIbnBatuta.jpg| لقبر د بن بطوطة ف طانجا


## مصادر

## شوف تا
* بن بطوطة (فوهة ف سطح القمر)
* بن بطوطة (سيرية د الروسوم)


تصنيف:بيوغرافيا د رجال
تصنيف:زيادة 1304
تصنيف:كتاب رحالا مغاربا
تصنيف:أمازيغ
تصنيف:وفيات 1369
تصنيف:ناس تزادو ف طانجا
تصنيف:كتاتبيا مغاربا د لقرن 14
تصنيف:ناس د طانجا
تصنيف:شخصيات عندها كتر من تاريخ د لوفاة ف ويكيداطا
تصنيف:مقالات فيها مصدر و علاين 3000 بايت
تصنيف:توارخي د لقرن 14
تصنيف:كاتب د لقرن 14
تصنيف:وفيات 1368
بن خلدون

**عبد الرحمن بن محمد بن خلدون أبو زيد ولي الدين الحضرمي الإشبيلي** (تولد ف تونس لعاصمة ف 27 ماي 1332 - مات ف لقاهرة ف 1406) و لي معروف بسميًت **بن خلدون**, كان مؤرخ عربي مسلم مشهور بلي هوّ اللي أسس بزاف د لعلوم بحال السوسيولوجيا و الديموݣرافيا.

كبر بن خلدون ف إفريقية (تونس دابا) وتخرًج من جامعة الزيتونة, وموراها تسارا ف لمغرب لكبير و لأندلس و كوّن راسو وخدا بزاف د لمناصب. كان حافظ لقرآن و قاري لبيولوجيا، ولفلسفة، وتا ليكونومي، وداكشي اللي كان تيخلي بزاف د لملوك يبغيوه ويعرضو عليه لبلدانهم باش يݣلس معاهم فلمجالس لعلمية. أشهر كتاب كتب بن خلدون سميتو **[[مقدمة د بن خلدون|المقدمة]]**, وهو كتاب بحال موسوعة فيه معلومات على بزاف د لحوايج على علم لإجتماع, بحال شناهو مفهوم الدولة وعلاش الدول تيمشيو ويجيو, وشنو هو مفهوم قبيلة وكيفاش كيتطور بنادم و لمجتمع.

بن خلدون عاش اللخر د حياتو فمصر, وكان هو لقاضي ديالها, وبقا تما حتى مات وتدفن فباب النصر فلقاهرة ف 1406.

## تصاور

ملف:Bust of Ibn Khaldun (Casbah of Bejaia, Algeria).jpg| تمتال د بن خلدون ف لجزائر

## مصادر


تصنيف:زيادة 1332
تصنيف:ناس تزادو ف تونس لعاصمة
تصنيف:وفيات 1406
تصنيف:ناس توفاو ف لقاهرة
تصنيف:صوسيولوݣ
تصنيف:توارخي
تصنيف:بيوغرافيا د رجال
تصنيف:ناس د تونس لعاصمة
لارجونتين

**لارجونتين**، رسميا **لجمهورية د الأرجنتين** هي دولة عندها سيادة جات فلجزء الجنوبي د لقارة د أمريكا لجنوبية. كتشارك لمخروط لجنوبي مع شيلي اللي جات فلغرب ديالها، وعندها حدود حتى مع بوليڤيا وپاراݣواي فالشمال، لبريزيل فالشمال الشرقي، أوروݣواي ولمحيط لأطلسي لجنوبي فالشرق، وممر دريك فالجنوب.

بمساحة 2.780.400 كم² كتعتابر الأرجنتين ثامن أكبر دولة فلعالم، رابع أكبر دولة ف أميريكا، ثاني أكبر دولة فأمريكا لجنوبية مورا لبريزيل، وأكبر دولة تاتهضر الصبليونية فالعالم. لأرجنتين مقسومة لـ 23 إقليم ومدينة فيها حكم ذاتي وحدة، هي بوينوس آيريس، اللي هي العاصمة الفدرالية ديال الدولة كيفما تقرر ف لكونݣرس. العاصمة وكل إقليم عندهم الدستور ديالهم بوحدهم ولكنهم كاملين مجموعين بنظام فدرالي. لأرجنتين كتطالب بطرف من أنتاركتيكا، جزر فوكلاند، وجورجيا الجنوبية وجزر ساندويتش باش يكونو تحت السيادة ديالها.

## مصادر


تصنيف:بلدان د أمريكا الجنوبية
تصنيف:تأسيسات د 1816 ف أمريكا الجنوبية
لعمايد د هرقول

تصغير|يسار|300px|<P ALIGN=center>جبل موسى (بعيد ف الخلفية) و جبل الطّر (قريب) اللي بجوج كيمتلو الأعمدة ديال هيركوليس</p>

**لعمايد د هرقول** هيا سمية قديمة لي كاتوصف الدخلة من المحيط الأطلسي ل لبحر لبيض لمتوسّط. هاد لوصف جا من عند نّاس لقدام اللي كانو كيتنقلو ف هاد المنطقة. هاد الأعمدة كيتواجدو ف مضيق جبل الطّر. العمود الشمالي، اللي السمية الأسطورية ديالو هي كالپي، هو الجبل اللي كاين ف جبل الطّر (مستعمرة بريطانية ف الجنوب د الصبليون) و واخد نفس السمية. و العمود الجنوبي (آبيلا) هو جبل موسى (60 كيلوميتر ف الشرق ديال طانجا)، ف الوقت اللي كاينين مصادر، صبنيولية ف الأغلبية ديالها، كيقولو بيلا جبل هاتشو ف سبتة (مدينة تابعة ل سپانيا ف الشمال د المغريب) حتى هو مرشح باش يكون لعمود لجنوبي ديال هيركوليس.

## الأساطير
### الأسطورة الرومانية
ملي كان هيركوليس باغي يمشي للجردة ديال هيسپيريديس ف جزيرة إيريتيا (ؤلا ليكسوس ف لمغريب)، كان خاصو ضروري يقطع واحد جبل كانت سميتو أطلس. فعوض ما يتسلق جبل، ستعمل القوة الخارقة ديالو و اخترق وسط الجبل حتى خرج من جهة لخرة. ب هاد الفعلة هادي، هيركوليس لاقا للمرة اللولة البحر البيض المتوسط مع المحيط الأطلسي و خلق المضيق ديال جبل الطّر. هادشي كيعني بيلا، على حساب هاد الأسطورة، جبل موسى و جبل الطّر ما هوما غير بقايا ديال الجبل القديم د أطلس.

### الأسطورة ديال ديودوروس سيكولوس
ديودوروس سيكولوس، مؤرخ يوناني، كان كيحكي بيلا هيركوليس ضيّق الممر البحري اللي كان ديجا كاين بلحاق كان واسع بزاف (ماشي بحال الأسطورة د الرومان) باش يمنع الوحوش ديال المحيط الأطلسي من أنهم يدخلو للبحر البيض المتوسط.

## مصادر

تصنيف:جغرافيا
تصنيف:تاريخ
تصنيف:مقالات فيها مصدر و 3000 بايت
تصنيف:تضاريس د لمغريب
الإبادة الجماعية ديال الأرمن

{{sidebar
| above = الإبادة الجماعية ديال الأرمن
| subheader = جزء من الإبادات الجماعية العتمانية اللخرة
| image = 300px
| caption = مواطنين أرمن، مݣيدينهم العساكرية العتمانيين، كيتمشاو من حارپوت (خارپيرت) لواحد الحبس قريب لمْزِيرة (دابا إلازݣ)، أبريل 1915
| label1 = البلاصة
| data1 = الإمبراطورية العتمانية  جمهورية تركيا
| label2 = التاريخ
| data2 = 1914–1923
| label3 = المستهدف
| data3 = السكان الأرمنيين
| label4 = طريقة الهجوم
| data4 = ترحيل، قتل جماعي، إبادة جماعية، تجويع
| label5 = الوفيات
| data5 =  1،5 مليون (ما متافقينش عليها)

**الإبادة الجماعية ديال الأرمن**، (بالأرمينية: Հայոց ցեղասպանություն؛
هايوتس تسيݣهاسپانوتيون، ب تركية: *Ermeni Soykırımı*/*Ermeni Kırımı*، ب لفرانساوية: *Génocide arménien*
) كتسمى عاوتاني **الهولوكوست الأرمني** هي الإبادة الواسعة الممنهجة والترحيل القصري ديال 1،5 المليون واحد من الإتنية الأرمينية ف لإمبراطورية لعتمانية (الأغلبية ديالهم كانو مواطنين) بواسطة الحكومة العتمانية من تقريبا 1914 حتال 1923. من المتفق عليه بللي تاريخ بداية هاد الأحدات كان نهار 24 أبريل 1915، النهار فاش جمعات فيه السلطات العتمانية، وݣفات، ؤرحّلات من 235 حتال 270 متقف ؤقائد مجتمع أرمني من القسطنطينية (دابا إسطنبول) لمنطقة أنݣورا (أنقرة)، ؤالأغلبية ديالهم قتلوهم فنهاية المطاف.

الإبادة الجماعية ديال الأرمن تنفدات ف لوقيتة ديال لحرب لعالمية لولة ؤمن بعدها، ؤتنجزات على جوجت المراحل؛ القتيل الجماعي ديال الدكور اللي عندهم قدرة بدنية من خلال المجازر ؤتعريضهم للخدمة القسرية فاش كانو فالعسكر، ؤتبعاتها الترحيل ديال العيالات، الدراري الصغار، الناس الكبار، ؤالعجزة فمسيرات الموت اللي كتوصل للصحرا السورية. كانو واݣفين عليهم العسكر فهاد المسيرات، ؤكانو مانعينهم من الماكلة والما ؤكانو كيتعرضو للشفرة، الاغتصاب، ؤالمجازر بشكل دوري. لأغلبية ديال مجتمعات الأرمنيين فبرّا كانو السباب المباشر ديال هاد الإبادة الجماعية.

تستهدفات مجموعات عرقية خرى بالإبادة بنفس الطريقة بحال الإبادة الجماعية ديال الأشوريين ؤالإبادة الجماعية ديال اليونانيين، ؤهاد المعاملات عتابروها بعض المؤرخين على أنها كتندارج تحت نفس السياسة ديال الإبادة الجماعية.

رافائيل ليمكين تحرك خصيصا على حساب الإفناء ديال الأرمن باش إعرّف قانونيا الإبادات المنهجية والمخطط ليها، ؤهو اللي خرج كلمة "*genocide*" اللي كتعني إبادة جماعية ف1943. الإبادة الجماعية ديال الأرمن تعرفات على أنها وحدة من أولى الإبادات الجماعية فالتاريخ المعاصر، حيت الباحتين كيشيرو للطريقة المنضمة ديال القتيل. راها تاني أكتر متال كيتدرس على الإبادات الجماعية من بعد الهولوكوست.

تركيا كتنكر بللي كلمة إبادة جماعية هي الكلمة الدقيقة للتعبير على هاد الجرائم، ولكن فالسنوات اللخرة تم التصدي لهاد الموقف مع الارتفاع ديال دعوات الاعتراف بأنها إبادة جماعية. اعتبارا من 2019، كان المجموع ديال حكومات ؤبرلمانات الدول اللي كتعتارف بهاد الأحدات على أنهم إبادة جماعية هو 32 بما فيهم لميريكان، روسيا، ألمان وغير تلاتة الدول العربية؛ سوريا، لبنان، ؤليبيا.

## نوطات

## مصادر


تصنيف:تاريخ
تصنيف:مقالات فيها مصدر و 3000 بايت
تصنيف:أرتيكلات فيهوم موشكيل بسباب عطاشة 3.1
تصنيف:1915 ف أرمينيا
الإدريسي

**بو عبد الله محمد لإدريسي لقرطبي لحسني سبتي**، لي معروف ب **لإدريسي**، تولد ف 1099 ف سبتة ؤ مات ف 1166 ف صقلية، كان رحالة وطبيب وشاعر وجغرافي، من لمؤسسين د لعلم د لجغرافيا ف لعالم. لإدريسي معروف بلي رسم بزاف د لخرائط د لعالم فيها تفاصيل بزاف ودقة عالية، وتخدًمات هاد لخرائط ف لعصر د نّهضة ف ؤروپا.

تسارا لإدريسي ف بزاف د لبلدان د لعالم ملي كان تيتعلم، وختار يعيش ف صقلية، حيث لماليك ديالها ديال ديك الساعة (*روجيرو التاني*) كان عزيز عليه لعلم و لعولالما وتيعطيهم لإمكانيات بزاف وتيعاونهم. ف صقلية لقا لإدريسي لجو مزيان باش يخدم، وكتب كتابو لمشهور *نزهة المشتاق في اختراق الآفاق* لي هضر فيه على لجغرافيا د بزاف د لبلايص ف لعالم ورسم فيه تا لحدود ما بين لبلدان د ديك لوقت. دوز لإدريسي 15 لعام باش يكتب هاد لكتاب، لي ولا من بعد مصدر مهم عند ݣاع لأؤوپيين لي جاو موراه.

مات لإدريسي ف عام 1166 ف صقلية، وماكاينش بزاف د لمعلومات على فين مدفون ب ضبط.

ف 2015، سمات نازا واحد سنسلة د جّبال ف لكوكب د پلوطو بسميت لإدريسي باش تعتارف ب لمساهمات لي دار ف لجغرافيا و لي عاونات يوصل بنادم ل كتيشافات لي كاينة دابا.

## تصاور

ملف:Estatua de Al-Idrisi.jpg| تمتال د الإدريسي ف سبتة
ملف:Al'Idrisi's World Map.jpg| خريطا دارها لإدريسي


## مصادر

تصنيف:بيوغرافيا د رجال
تصنيف:زيادة ف عوام 1100
تصنيف:وفيات ف عوام 1160
تصنيف:زيادة 1100
تصنيف:وفيات 1166
تصنيف:وفيات 1175
تصنيف:لمرابطين
تصنيف:زيادة 1101
تصنيف:مقالات فيها مصدر و 3000 بايت
تصنيف:زيادة 1111
تصنيف:زيادة 1099
تصنيف:وفيات 1165
أغمات

**أغمات** مدينة مغريبية قديمة لي كانت عندها أهمية كبيرة ف لقرون لوسطانية، سيرتو كا عاصيمة ديال منطقة سوس ف عهد لأدارسة، و كانت عاصمة ديال لمرابطين تال فاش أسسو مراكش.

إدارياً كاتّعتابر دابا جماعة ترابية قروية كاينة ف إقليم الحوز، جهة مراكش آسفي، و ساكنين فيها 25210 واحد، على حسب لإحصاء لعام 2014.

## تصاور

فيشي:أغمات1.jpg
فيشي:أغمات2.jpg
فيشي:أغمات3.jpg
فيشي:أغمات4.jpg
فيشي:أغمات5.jpg
فيشي:أغمات6.jpg
فيشي:أغمات7.jpg
فيشي:أغمات8.jpg
فيشي:أغمات9.jpg


## إحصائيات
### تعليم
* نسبة لأمية (نّاس لّي ما كايعرفوش يقراو ولا يكتبو): 41,9%
* نسبة سّكان لّي قاريين فوق الليسي (الليسي و جامعة): 5,3%

### قتصاد
* نسبة نّاس نّشيطين (لّي يقدرو يخدمو): 47,3%
* نسبة الشوماج (نّاس لّي ما خدامينش و تايقلبو على خدمة): 9,4%
* نسبة نّاس اللي خدامين ف دّولة (ولا مشومرين اللي سبق ليهوم خدمو): 2,5%
* نسبة نّاس اللي خدامين ف لپريڤي (ولا مشومرين اللي سبق ليهوم خدمو): 60,6%

## مصادر


تصنيف:جهة مراكش آسفي
تصنيف:تاريخ د لمغريب
تصنيف:مراكش
تصنيف:موقع أتاري ف لمغريب
تصنيف:عاصيمة قديمة د لمغريب
تصنيف:إقليم لحوز
تصنيف:جماعة قروية ف إقليم لحوز
اكشولة

**اكشولة** جماعة ترابية قروية كاينة ف إقليم الصويرة، جهة مراكش آسفي، ساكنين فيها 6083 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 53,5%
* نسبة سّكان لّي قاريين فوق الليسي (ليسي و جامعة): 1,6%
## إقتصاد
* نسبة نّاس نّشيطين (لّي يقدرو يخدمو): 46,3%
* نسبة لبطالة (نّاس لّي ما خدامينش و تايقلبو على خدمة): 5,3%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 3,2%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):23,3%
## مصادر

تصنيف:جهة مراكش آسفي
تصنيف:جماعة قروية ف إقليم الصويرة
تصنيف:جماعة قروية ف جهة مراكش آسفي
تصنيف:بلايص مسكونين ف إقليم الصويرة
ليتيحاد لؤروپي

[تصغير|[معاهدة روما لي تّسنات ف 25 مارس 1957، ؤ تأسسات بيها نّواة لّولة ديال ليتيحاد لؤروپي]]
**لإتحاد لأوروپي** هو إتحاد ديال 27 دولة أوروپية. لإتحاد بدا ب ستة ت دولات فعام 1957؛ هوما بلجيكا، هولندا، ألمانيا، فرانسا، ؤ الطاليان. من بعد ما طاح صور برلين فعام 1989، بدا لإتحاد الأوروپي كيدخًل الدول ديال شرق أوروپا من بعدما كانو قبل محسوبين على المعسكر الشرقي. اليوما كاينين 16 دولة ف لإتحاد الأوروپي كاتخدم ب الأورو. دّيوانة فوسط دول لإتحاد ما بقاتش، ؤ بنادم يقدر يسافر، يخدم، ؤ يسكن ف أي دولة داخل لإتحاد بلا موشكيل.
## لعلاقة ما بين لمغريب و ليتيحاد لؤروپي
ف 1987, كان المغريب باغي يدخل للإتحاد لؤروپي، ولكن لإتحاد ما بغاتش حيت لمغريب ماشي دولة أوروپية. ف 2008، خدا لمغريب الصفة ديال "شريك متقدّم"، و هم الشي اللي تيخليه تكون عندو شي متيازات كتر، و تكون الشراكة بينو و بين ليتيحاد قرب.

## شوف حتى
* بلجيكا
* هولندا

## مصادر

تصنيف:لإتحاد لأوروپي
تصنيف:منضمات دولية د السياسة
تصنيف:أنظمة سياسية
تصنيف:تأسيسات د 1993 ف ؤروپا